Кошицкы мученици

Кошицкы мученици — три духовны особы: Марко Крижевскый, католицкый каноник, ай Штефан Понграц и Мелихар Гродецкый, члены Товаришства Исусового, котры были замордованы 7. септембра 1619 в Кошицях в часѣ повстаня Габора Бетлена за то, же ся не зрекли своей вѣры. Папа Иоанн Павел II. в часѣ своей навщѣвы Кошиць 2. юла 1995 их выголосив за святых. 

Историчне тло
В добѣ Реформации Середня Европа была польом религийных и политичных бойох, котры еще згоршовала османска окупация значных територий. В конци XVI. – зачатку XVII. стороча територия Угорской Руси была на розграничу религийном (лутеранска вѣра на западѣ, калвинска — на выходѣ, православна — на сѣверѣ, католицка — на югу) и политичном (угорска католицка шляхта на западѣ, ардялска протестантска — на выходѣ).  Архиепископ естергомскый Петер Пазмань (1616–1637), операючи ся на йезуитох, пробовав вернути доминуюче положѣня католицкой церкви в Кошицях, де на тот час уже переважали протестанты, ай им належала и влада в городѣ. В городѣ было невелике цѣсарске гарнизонне войско под везирством капитана Андрея Доци.Ondruš, Rajmund.

Масакра в Кошицях
Доци видѣв, же его сила была зовсѣм недостаточна, коли под стѣны города 3. септембра 1619 пришло антигабсбургске повсталецке войско, ведене Дьердьом I. Ракоцим, котрый быв во споенецтвѣ з Османами. Повсталцѣ жадали выданя им капитана Доци на екзекуцию. На другый день магистрат догварив ся з Ракоцим, же впустять го до Кошиць, але лем з невеликов частьов войска, а же не буде проллята кровь ани католицкых вѣрникох, ани священикох. 5. септембра войско зашло до города и нараз догварька была нарушена. Капитан Доци быв закованый в желѣза и одвезеный до Ардялу, а  Ракоци и тото дозволив, жебы трьох католицкых священикох держали под твердым арештом. Два днѣ им не дали ѣсти, а пак зачали их нагваряти, жебы ся зрекли своей вѣры и перешли на калвинску. По неуспѣшных пробах, 7. септембра около полуночи их поддали страшным мукам, а пак Маркови и Мелихарови одняли головы. Штефана же, у котрого не видѣли ани меншого знака живота, вергли у яму з гноем. а пак ку ньому вергли и два безголовы тѣла его товаришох.Diós, István.

Учтѣня памяти
Сакристиов домашной каплицѣ трьох попох, по часѣ, учув стоны отця Штефана, але не годен быв му помочи, бо не смѣв выйти вон. Забитый быв ай тот варошскый урядник, котрый годен быв помочи католикам. И так отець Штефан умер по двадцятьох годинах мукы. Аж як повсталцѣ одышли, тѣла трьох мученикох были перенесены на достойное мѣсто и погребены... По повроку од той подѣи якраз в том домѣ, де ся она стала, складовали мирный договор ардялскый князь Габор Бетлен и палатин мадярского краля Жигмонд Форгач. Бетлен на заключной гостинѣ хотѣв просити палатинову жену, побожну Палффи Каталину, до танцю, але она лем под такым варунком на то пристала, же роскаже выдати ей тѣлесны остаткы трьох мученикох. И то стало ся. Дорогы реликвии дала обвити червеным шовком и умѣстити в родинном храмѣ в Нижньой Шебастовой.Diós, István.

В сучасности части тых реликвий суть роздѣлены меджи розличныма храмами, звязаныма з животом трьох мученикох.  Процес канонизации зачав уже в року 1628 Петер Пазмань, архиепископ естергомскый, але аж 15. януара 1905 Папа Пий X. их выголосив за блаженых, а 2. юла 1995 Папа Иоанн Павел II. их канонизовав яко святых. На их честь суть освячены костелы в Кошицях и в Гуменном. В римокатолицком календарю их святок припадать на 7. септембер.

Жерела и одказы
 Ondruš, Rajmund. Košickí mučeníci. Trnava: Dobrá kniha, 1994.  


 Референции 

Катеґорія:Христианскы святы